Tokiói pingpong házibajnokság

Tokióban Tanimoto professzor fogadott minket, és elvitt egy egyetemi

városrészbe. Ott volt a szállásunk, és este ott adtunk koncertet

is az egyetemistáknak.

Fáradt volt a csapat, mindenki lefeküdt egy kis délutáni sziesztára.

Nekem nem volt kedvem, inkább elmentem sétálni. Gyönyörű

parkja volt az egyetemnek. Hallottam, hogy az egyik épületben kaucsuklabda

pattog, gondoltam, megnézem. Pingpong házibajnokság

volt, vagy harminc asztalon. Leültem egy oszlop tövébe, és néztem

a játékosokat. Igencsak jól játszottak.

Két óra múlva, amikor észrevett egy srác, megkérdezte, hogy

nem játszanék-e egy kicsit. Éppen vége a bajnokságnak, van szabad

asztal.

Megköszöntem, és játszani kezdtünk. Meccs lett a vége, kikapott.

Szaladt egy másik sráchoz, aki – mint kiderült – a harmadik helyezett

lett. Ő is kikapott.

Kezdett forrongani az asztalitenisz csarnok, és rohantak a második

helyezetthez, hogy jöjjön, mert itt van egy külföldi, mindenkit

megver. Jött a második helyezett, jól játszott, de kikapott.

Ekkor már összepakolták az asztalokat, egy maradt középen. Az

első helyezett elindult haza, a kocsijával a sztrádán volt már. Felhívták,

hogy azonnal forduljon vissza, mert meg kell menteni az egyetem

becsületét.

Kisvártatva megérkezett. Japán kendővel volt bekötve a feje,

elszánt volt a tekintete, látszott rajta, hogy mindenre képes a győzelemért.

Indult a meccs, mi tagadás, nagyon jól játszott, ami belőlem is

kihozta a maximumot. Ekkor érkeztek meg a Téka tagjai, akik már

kerestek, hogy hova tűntem. A végeredmény a javamra dőlt el, szegény

srác nagyon dühös volt, hogy egy mozgássérült csávó megverte.

Este a színházteremben, amikor felkonferáltak, hogy itt van a

Téka együttes Magyarországról, beléptem a színpadra, ahol hatalmas,

szűnni nem akaró taps fogadott, alig tudtuk elkezdeni a koncertet.